STANOVISKO KOMISIE podľa článku 294 ods. 7 písm. c) Zmluvy o fungovaní Európskej únie k pozmeňujúcemu a doplňujúcemu návrhu Európskeho parlamentu v pozícii Rady v súvislosti s návrhom ROZHODNUTIA EURÓPSKEHO PARLAMENTU A RADY o poskytnutí ďalšej makrofinančnej pomoci Gruzínsku /* COM/2013/067 final - 2010/0390 (COD) */





2010/0390 (COD) STANOVISKO KOMISIE podľa článku 294 ods. 7 písm. c) Zmluvy o fungovaní Európskej únie k pozmeňujúcemu a doplňujúcemu návrhu Európskeho parlamentu v pozícii Rady v súvislosti s návrhom ROZHODNUTIA EURÓPSKEHO PARLAMENTU A RADY o poskytnutí ďalšej makrofinančnej pomoci Gruzínsku 1. Úvod V článku 294 ods. 7 písm. c) Zmluvy o fungovaní Európskej únie sa stanovuje, že Komisia vydá stanovisko k zmenám a doplneniam, ktoré navrhol Európsky parlament v druhom čítaní. Komisia predkladá svoje stanovisko k zmenám a doplneniam, ktoré navrhol Parlament. 2. Kontext Dátum zaslania návrhu Parlamentu a Rade: 13. január 2011 Dátum stanoviska Parlamentu v prvom čítaní: 10. máj 2011 Dátum vydania stanoviska Komisie k zmenám a doplneniam Parlamentu v prvom čítaní: 10. máj 2011 Dátum vydania pozície Rady v prvom čítaní: 10. máj 2012 Dátum stanoviska Parlamentu v druhom čítaní: 11. december 2012 3. Cieľ návrhu Komisie Návrh patril k možným opatreniam, ktoré EÚ oznámila na darcovskej konferencii v roku 2008. Ciele navrhovanej makrofinančnej pomoci (MFA) sú: · prispieť k pokrytiu potrieb externého financovania Gruzínska a obmedziť potrebu financovania z rozpočtových zdrojov, · podporiť fiškálne konsolidačné úsilie a vonkajšiu stabilizáciu v rámci programu Medzinárodného menového fondu, · podporiť štrukturálne reformné úsilie s cieľom dosiahnuť vyšší udržateľný rast a lepšiu transparentnosť a efektívnosť hospodárenia s verejnými financiami, uľahčiť a podnietiť snahu gruzínskych orgánov o zavedenie opatrení identifikovaných v Akčnom pláne ESP EÚ – Gruzínsko a v rámci Východného partnerstva tak, aby to podporilo užšiu hospodársku a finančnú integráciu s EÚ, a to zároveň v súlade s plánovanou dohodou o vytvorení „rozsiahlej a komplexnej zóny voľného obchodu“ medzi oboma stranami. 4. Stanovisko Komisie k pozmeňujúcemu a doplňujúcemu návrhu Európskeho parlamentu 4.1. Zmeny a doplnenia zamietnuté Komisiou Komisia v súvislosti s jedinou spornou otázkou, ktorou je použitie komitologického postupu pre prijatie memoranda o porozumení (memorandum o porozumení – zoznam podmienok politiky) podľa článkov 2 a 6 súhlasila s pozíciou Parlamentu v prvom čítaní uplatniť konzultačný postup bez odôvodnenia. To bolo zachované aj v druhom čítaní. Ostatné zmeny a doplnenia navrhnuté Parlamentom sú buď redakčné úpravy alebo potvrdzujú pôvodný návrh Komisie. Komisia však navrhuje zachovať osobitné odôvodnenie pri uplatnení konzultačného postupu pre prijatie memoranda o porozumení, v súlade s pozíciou Komisie k zmenám a doplneniam Parlamentu v prvom čítaní, ktoré sa týkajú makrofinančnej pomoci Kyrgyzskej republike (na tom istom plenárnom zasadnutí v decembri 2012) a vzhľadom na spor medzi Parlamentom a Radou v tejto citlivej procedurálnej záležitosti, ktorý v súčasnosti blokuje všetky návrhy makrofinančnej pomoci, a ktorý si naliehavo vyžaduje nájsť kompromisné riešenie medzi týmito inštitúciami. 5. Záver Diskusie medzi spoluzákonodarcami sa zamerajú na otázku prejednávania vo výboroch a Komisia má predovšetkým záujem nájsť čo najskôr riešenie v súvislosti s protichodnými stanoviskami Rady a Parlamentu v otázke uplatňovania konzultačného postupu alebo postupu preskúmania pre prijatie memoranda o porozumení pre Gruzínsko. Komisia bude aj naďalej navrhovať kompromisné riešenia.